Wukuda Ɔberɛfɛw 2, 2022 na UEFA Champions League ekuwekuw akansi no kɔr n’ewiei. UEFA mpanyimfo dze bɔtoo gua dɛ, R16 ekuwekuw no, Dwowda anapa Ɔberɛfɛw 7, 2022 na mpanyimfo bɛtsena ase ahyehyɛ bɔɔlbɔkuw ahorow a wobotum ehyia hɔnho wɔ R16 anaa hyɛ-me-ma-mifi-mu bea no. Bɔɔlbɔkuw a wotumii nyaa akwanya dzii konyim wɔ hɔn ekuwekuw akansi ahorow mu no, wɔyɛ duesia. Iyinom nye: Chelsea, PSG, Real Madrid, Liverpool, Tottenham, Manchester City, Club Brugge, Inter Milan, AC Milan, Napoli, Dortmund, Bayern Munich, RB Leipzig, Frankfurt, FC Porto na Benfica. Afe yi R16 no, Ngiresi na Germany bɔɔlbɔ ekuw na wɔdɔɔso wɔ mu. Wɔwɔ mu anan anan; nna tserɛ, hɔn a wonyaa akwanya sii ekuwekuw akan no a wofi Ngyiresi na Germany aborokyirman mu no, hɔn nyinara tumii dzii konyim anaa wodzii kan anaa wotsiaa ebien.
R16 nhyehyɛɛ pon no baa n’ewiei no, iyi nye dza ɔkɔr do:
1. RB Leipzig 🇩🇪 na Manchester City 🏴󠁧󠁢󠁥󠁮󠁧󠁿
2. Club Brugge🇧🇪 na Benfica 🇵🇹
3. Liverpool 🏴󠁧󠁢󠁥󠁮󠁧󠁿 na Real Madrid 🇪🇸
4. AC Milan 🇮🇹 na Tottenham 🏴󠁧󠁢󠁥󠁮󠁧󠁿
5. Frankfurt 🇩🇪 na Napoli 🇮🇹
6. Dortmund 🇩🇪 na Chelsea 🏴󠁧󠁢󠁥󠁮󠁧󠁿
7. Inter Milan 🇮🇹 na Porto 🇵🇹
8. PSG 🇫🇷 na Bayern Munich 🇩🇪
Nhyehyɛɛ pon a obiara rekasa ho nye Real Madrid na Liverpool dze no na PSG na Bayern Munich dze no. Ɔno na bɔɔlbɔ adɔfonom nyinara enyi bedzi ekyir papaapa ɔnam bɔɔlbɔkuw ekukudam a wobehyia hɔnho no. Real Madrid na Liverpool na wotumii kopuei mu wɔ agokansi a otwa tun wɔ afe 2021-2022 dze no mu. Akansi no kɔr n’ewiei no, Real Madrid na wotumii gyee kɔɔpoow no sii hɔn nan do. Bayern Munich na PSG dze no so, ɔnam mberantsɛ ekukudam a wobehyia hɔnho tse dɛ Lionel Messi, Neymar, Mbappe, Sadio Mane, Thomas Muller na binom a wɔkeka ho no ntsi, nkorɔfo enyi bedzi ekyir papaapa.
Ber pɔkyee a akansi ahorow no bɔkɔ do no, UEFA mpanyimfo mmfaa mmbɔtoo gua na mbom sɛ wɔdze ba a, akannews.com remmfa nnsie wo. Woana na obotum agye afe 2022- 2023 UEFA Champions League kɔɔpoow no esi ne nan do? Kyerɛ w’adwen wɔ adwenkyerɛ adaka ahorow a ɔwɔ hɛn Facebook, Twitter na LinkedIn prama no do.
